32002D0052
L 028/112
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 21 януари 2002 година
относно сключването на Споразумение между Европейската общност и Южноафриканската република относно търговията със спиртни напитки
(2002/52/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаването на Европейската общност, и по-специално член 133, във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид следното:
(1)
Със своето Решение 1999/753/EО (1) Съветът реши, че Споразумението за търговия, развитие и сътрудничество между Общността и нейните държави-членки, от една страна, и Южноафриканската република, от друга страна (2), ще влезе временно в сила на 1 януари 2000 г.
(2)
Между Европейската общност и Южноафриканската република беше договорено Споразумение за търговията със спиртни напитки, наричано по-долу „споразумение“. Това споразумение, парафирано на 30 ноември 2001 г., следва да бъде одобрено.
(3)
За да се улесни прилагането на определени разпоредби на споразумението, Комисията следва да може да извърши необходимите технически уточнения съгласно процедурата по член 15 от Регламент (ЕИО) № 1576/89 на Съвета от 26 май 1989 г. за установяване на общи правила относно определянето, означаването и търговското представяне на спиртни напитки (3),
РЕШИ:
Член 1
Споразумението между Европейската общност и Южноафриканската република за търговия със спиртни напитки, както и приложенията към него, протоколът и декларациите се одобряват от името на Общността.
Текстовете, посочени в първата алинея, са приложени към него.
Член 2
Председателят на Съвета се упълномощава да посочи лице/а, оправомощено/и да подпише/ат протокола, с който да обвърже/ат Общността.
Член 3
За целите на прилагането на член 5, параграф 8 и на член 16, параграф 2 от споразумението, Комисията се упълномощава съгласно процедурата, предвидена в член 15 от Регламент (ЕИО) № 1576/89, да приеме необходимите правни инструменти за изменение на споразумението.
Член 4
Комисията представлява Общността в Съвместния комитет, създаден в съответствие с член 17 от споразумението.
Съставено в Брюксел на 21 януари 2002 година.